Ezekkel a sorokkal kezdte a gimnázium 90 éves évfordulóján visszaemlékezéseit Szucsán Tanár Úr, Bandi bácsi.
Szucsán András 1935. augusztus 19-én született Szegváron. Itt végezte elemi iskoláit, 1953-ban Szentesen a Horváth Mihály Gimnáziumban érettségizett, majd a JATE Természettudományi Karán 1957-ben szerzett fizika-matematika szakos diplomát. Pályakezdőként két évig a Szegvári Általános Iskolában tanított. 1959-ben családjával együtt Csongrádra költözött és a Szabadság téri Általános Iskolában kezdett dolgozni. Egy évvel később a Batsányi János Gimnázium tanára lett.
Oktató-nevelő munkájával a nevelőtestület meghatározó tagjává vált. Eredményes tevékenységének bizonyítékai azok a tanítványok, akik a tőle kapott irányítással sok szép eredménnyel gazdagították az iskola hírnevét. Diákjai fizikából országos versenyeken számtalan helyezést, díjazást értek el, sőt a diákolimpiákra is kijutottak. Kiemelkedő szakmai felkészültsége meleg gyermekszeretettel, nyugodtsággal, humorérzékkel párosult, így diákjai körében szigorúsága ellenére is nagy tiszteletnek, megbecsülésnek örvendett. Tanítványaira így gondolt vissza:
"Együtt voltunk a munkában, rendezvényeken, időnként a szórakozásban, örültünk ha valaki sikeres volt, és azon munkálkodtunk, hogy mindenki az legyen."
Alkotó egyéniség volt, aki nemcsak a fizikaszertár fejlesztésében, a kísérletek technikai feltételeinek állandó tökéletesítésében jeleskedett, hanem tapasztalatait, újításait tudományos értekezésekben is megjelentette; továbbképzéseken, konferenciákon szívesen átadta. Mindvégig azt az álláspontot képviselte, hogy a fizika népszerűsítésének leghatékonyabb formája a magas színvonalú oktatás. Szervező munkájának eredményeként jöhetett létre Csongrádon a fizika tagozatos középiskolai képzés.
A fizika tudományával, tanításával kapcsolatos gondolatai ma már az interneten is elérhetőek a "Szucsánkvark" honlapon.
Munkáját kollegái is elismerték, sőt más iskolák nevelői is szívesen fordulnak hozzá tanácsért. 1973-tól 78-ig igazgatóhelyettesként, 1978-tól 1990-ig a fizika tantárgy szaktanácsadójaként végzett kiemelkedő tevékenységet.
1995-ben vonult nyugdíjba, de óraadóként aktívan, fiatalos lendülettel tanított tovább a gimnáziumban.
Munkájáért több alkalommal kitüntették: 1989-ben Mikola-díjat, 1995-ben Csongrád megyei Közgyűlés Alkotói-díját, 1999-ben Pedagógiai-díjat kapott.
2001-ben a fizika tanárok számára adható legmagasabb elismerést a Rátz Tanár Úr-díjat is megkapta, amely jelzi, hogy példamutató szakmai munkásságát országosan is elismerték. 2003-ban Csongrád város díszpolgárának választották.
Mindannyian nagy tisztelettel és szeretettel emlékezünk Szucsán András Tanár Úrra.